CELEX: 32018R0192
Language: sl
Date: 2018-02-08 00:00:00
Title: Uredba Komisije (EU) 2018/192 z dne 8. februarja 2018 o spremembi Priloge VII k Uredbi (ES) št. 882/2004 Evropskega parlamenta in Sveta glede referenčnih laboratorijev EU na področju kontaminantov v krmi in živilih

9.2.2018   
            
            
               SL
            
            
               Uradni list Evropske unije
            
            
               L 36/15
            
         UREDBA KOMISIJE (EU) 2018/192
   z dne 8. februarja 2018
   o spremembi Priloge VII k Uredbi (ES) št. 882/2004 Evropskega parlamenta in Sveta glede referenčnih laboratorijev EU na področju kontaminantov v krmi in živilih
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 32(5) in (6) Uredbe,
   ob upoštevanju naslednjega:
   
               (1)
            
            
               Uredba (ES) št. 882/2004 določa glavne naloge in zahteve za referenčne laboratorije Evropske unije (v nadaljnjem besedilu: referenčni laboratoriji EU) za živila, krmo in zdravje živali. V skladu z navedeno uredbo so referenčni laboratoriji EU zlasti odgovorni za zagotavljanje podrobnosti o analitskih metodah nacionalnim referenčnim laboratorijem in za usklajevanje uporabe takšnih metod. Referenčni laboratoriji EU za živila in krmo so navedeni v delu I Priloge VII k navedeni uredbi. Na področju kontaminantov v krmi in živilih so bili določeni referenčni laboratorij EU za težke kovine v krmi in živilih, referenčni laboratorij EU za mikotoksine, referenčni laboratorij EU za policiklične aromatične ogljikovodike (PAH) ter referenčni laboratorij EU za dioksine in PCB v krmi in živilih.
            
         
               (2)
            
            
               Skupno raziskovalno središče Evropske komisije, ki od leta 2006 gosti referenčni laboratorij EU za težke kovine v krmi in živilih, referenčni laboratorij EU za policiklične aromatične ogljikovodike (PAH) in referenčni laboratorij EU za mikotoksine v krmi in živilih, je obvestilo Generalni direktorat za zdravje in varnost hrane, da od 1. januarja 2018 ne bo več gostilo teh referenčnih laboratorijev EU.
            
         
               (3)
            
            
               Na teh področjih je učinkovitost uradnega nadzora in drugih dejavnosti nadzora odvisna od kakovosti, enotnosti in zanesljivosti analitskih metod in rezultatov analiz, ki jih izvajajo uradni laboratoriji, pri uporabi analitskih metod pa je vedno treba spodbujati enotne prakse. Ohranitev referenčnega laboratorija EU na teh področjih je nujna, zato je treba določiti nove referenčne laboratorije EU. Poleg tega so bile od leta 2006 opredeljene nove prednostne naloge na področju kovin, dušikovih spojin, onesnaževal iz predelave in rastlinskih toksinov, zato je treba razširiti obseg dejavnosti in nalog novo določenih referenčnih laboratorijev EU.
            
         
               (4)
            
            
               Obseg dejavnosti in nalog obstoječega referenčnega laboratorija EU za težke kovine v krmi in živilih bi bilo zato treba razširiti na vse kovine in dušikove spojine v krmi in živilih, obstoječega referenčnega laboratorija EU za policiklične aromatične ogljikovodike (PAH) na vsa onesnaževala iz predelave ter obstoječega referenčnega laboratorija EU za mikotoksine v krmi in živilih na mikotoksine in rastlinske toksine v krmi in živilih.
            
         
               (5)
            
            
               Zato je Komisija 23. januarja 2017 objavila razpis za izbiro in določitev referenčnega laboratorija EU za zgoraj navedena področja. Izbrani laboratorij National Food Institute, Technical University of Denmark (Danska) bi moral biti določen kot referenčni laboratorij EU za kovine in dušikove spojine v krmi in živilih, laboratorij National Food Institute, Technical University of Denmark (Danska) kot referenčni laboratorij EU za onesnaževala iz predelave ter laboratorij RIKILT (Stichting Wageningen Research) (Nizozemska) kot referenčni laboratorij EU za mikotoksine in rastlinske toksine v krmi in živilih.
            
         
               (6)
            
            
               Ker imajo klorirana obstojna onesnaževala, ki niso PCB in dioksini, bromirana obstojna onesnaževala ter fluorirana obstojna onesnaževala vse večjo vlogo pri varnosti krme in živil, je prav tako primerno razširiti obseg dejavnosti in nalog referenčnega laboratorija EU za dioksine in PCB v krmi in živilih na vsa halogenirana obstojna organska onesnaževala (POP) v krmi in živilih. Da bi se odrazila ta razširitev obsega, bi bilo treba referenčni laboratorij EU za dioksine in PCB v krmi in živilih preimenovati v referenčni laboratorij EU za halogenirana obstojna organska onesnaževala (POP) v krmi in živilih.
            
         
               (7)
            
            
               Del I Priloge VII k Uredbi (ES) št. 882/2004 bi bilo zato treba ustrezno spremeniti.
            
         
               (8)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   Del I Priloge VII k Uredbi (ES) št. 882/2004 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. februarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 165, 30.4.2004, str. 1.
   
      PRILOGA
      V delu I Priloge VII k Uredbi (ES) št. 882/2004 se točke 18 do 21 nadomestijo z naslednjim:
      
                  „18.
               
               
                  Referenčni laboratorij EU za kovine in dušikove spojine v krmi in živilih
                  National Food Institute, Technical University of Denmark
                  København
                  Danska
               
            
                  19.
               
               
                  Referenčni laboratorij EU za mikotoksine in rastlinske toksine v krmi in živilih
                  RIKILT (Stichting Wageningen Research)
                  Wageningen
                  Nizozemska
               
            
                  20.
               
               
                  Referenčni laboratorij EU za onesnaževala iz predelave
                  National Food Institute, Technical University of Denmark
                  København
                  Danska
               
            
                  21.
               
               
                  Referenčni laboratorij EU za halogenirana obstojna organska onesnaževala (POP) v krmi in živilih
                  Chemisches und Veterinäruntersuchungsamt (CVUA) Freiburg
                  Freiburg
                  Nemčija“